অন্যধারার ছবিতে বরাবরই দক্ষতার প্রমাণ দিয়েছেন তন্নিষ্ঠা চট্টোপাধ্যায়। কিন্তু বলিউডে একবার ‘অন্যধারার’ অভিনেত্রী হিসেবে টাইপকাস্ট হয়ে গেলে মূলধারার ছবিতে ফেরাটা খুব সহজ কাজ নয় বলেই দাবি করছেন এই অভিনেত্রী।  
সম্প্রতি ‘চৌরঙ্গ’-র শ্যুটিং নিয়ে ব্যস্ত রয়েছেন তন্নিষ্ঠা। ছবিটি প্রযোজনা করছেন ওনির এবং সঞ্জয় সুরি। নিজের কাজ এবং ছবি নিয়ে কথা বলতে গিয়েই তন্নিষ্ঠা জানালেন, ভিন্ন ধারার ছবি মানেই যে ভাল স্ক্রিপ্ট, এর কোনও মানে নেই। বর্তমান সময়ে শুধুমাত্র অফবিট ছবিতে কাজ করলে অভিনয় জীবনের পথ চলাটা অনেক কঠিন হয়ে যায় বলে জানান এই অভিনেত্রী।  
‘জল’, ‘ব্রিক লেন’, ‘ভোপাল- আ প্রে ফর রেইন’, ‘গুলাব গ্যাংগ’ ছবিতে নিজের অভিনয়ক্ষমতা দেখিয়েছেন তন্নিষ্ঠা। বছরের একটি বা দু’টি ছবিতেই নিজেকে সীমাবদ্ধ রেখেছেন তিনি। হালকা আক্ষেপ নিয়ে এদিন তিনি বললেন, সব ধরনের ছবিতে কাজ করতে চাইলেও ভাল স্ত্রিপ্ট ছাড়া তিনি কোনও ছবির জন্যই রাজি হবেন না।